上元紀吳中節物俳諧體三十二韻
作者：范成大
朝代：宋

paragraphs: 斗野豐年屢，吳臺樂事并。
酒壚先疊鼓，燈市蚤投瓊。
價喜膏油賤，祥占雨雪晴。
篔簹仙子洞，菡萏化人城。
檣炬疑龍見，橋星訝鵲成。
小家厖獨踞，高閈鹿雙撐。
屏展輝雲母，簾垂晃水精。
萬窗花眼密，千隙玉虹明。
薝蔔丹房挂，葡萄綠蔓縈。
方縑繙史冊，圓魄綴門衡。
擲燭騰空穩，推毬滾地輕。
映光魚隠見，轉影騎縱橫。
輕薄行歌過，顛狂社舞呈。
村田蓑笠野，街市管絃清。
里巷分題句，官曹別扁門。
旱船遥似泛，水儡近如生。
鉗赭裝牢戶，嘲嗤繪樂棚。
堵觀瑶席隘，喝道綺叢爭。
禁鑰通三鼓，歸鞭任五更。
桑蠶春繭勸，花蝶夜蛾迎。
鳬子描丹筆，鵝毛剪雪英。
寶糖珍粔籹，烏膩美飴餳。
撚粉團欒意，熬稃腷膊聲。
筳篿巫志怪，香火婢輸誠。
箒卜拖裙驗，箕詩落筆驚。
微如針屬尾，賤及葦分莖。
末俗難訶止，佳辰且放行。
此時紛僕馬，有客靜柴荆。
幸甚歸長鋏，居然照短檠。
生涯惟病骨，節物尚鄉情。
掎摭成徘體，咨詢逮里甿。
誰修吳地志，聊以助譏評。